SKRIFTLIG FORESPØRGSEL E-2047/03

af Maurizio Turco (NI), Marco Pannella (NI), Emma Bonino (NI),Marco Cappato (NI), Benedetto Della Vedova (NI), Gianfranco Dell'Alba (NI)og Olivier Dupuis (NI) til Kommissionen

(19. juni 2003)

Om: Krænkelse af religionsfriheden i Laos: arrestation af kristne borgere, fordi de ikke vil give afkald på deres tro

Der henvises til følgende:

- den laotiske bevægelse for menneskerettigheder har gjort opmærksom på, at myndighederne i Muong Nong i den sydlaotiske provins Savannakhet mellem den 17. og den 27. maj 2003 har arresteret tyve kristne borgere, fordi de ikke ville give afkald på deres tro;

- de tyve kristne borgere, der er blevet arresteret, og som alle tilhører det etniske mindretal Bru (So), er Haye, Pong, Souyvarn, Vad, See, Choulell, Tan, Ached, Aphad, Laheuy, Alsouylaheuy, Varn, Saly, Asoul, Taliang, Avang, Alorn, Achee, Lahoum og Asouk;

- siden den 3. april 2003 er dette den tredje bølge af arrestationer, der er iværksat af provinslederne af Den laotiske front for national opbygning, en satellitorganisation under det enhedsparti, der har magten, og som står for forvaltningen af religiøse anliggender i Den Demokratiske Folkerepublik Laos; den 3. april blev tre førende kristne arresteret i Nong Ing, og tretten kristne blev udvist af deres huse og landsbyer i Muong Nong, og den 29. april blev fjorten kristne udvist fra præsteboligen i Kengkok;

- denne undertrykkelseskampagne mod religiøse mindretal i Laos indgår i en statspolitik, hvor man kan vælge mellem at give afkald på udøvelse af en religion, der ikke er anerkendt af staten, eller at give afkald på denne tro eller blive udvist af sin bolig og sin landsby eller blive arresteret;

og i betragtning af følgende:

- disse aktioner er i modstrid med såvel den laotiske forfatning som med de internationale konventioner, der er undertegnet af Laos;

- EUs femårsplan for finansiel støtte til Laos omfatter for tidsrummet 2002-2004 en finansiering på 14 mio. EUR,

kan Kommissionen da oplyse følgende:

- har den kendskab til ovenstående og til den alvorlige og vedvarende krænkelse af religionsfriheden, af de grundlæggende menneskerettigheder og af den laotiske forfatning og de internationale konventioner, der er ratificeret af Laos?

- mener den, at den finansielle støtte til Laos kan gøres betinget af overholdelsen af de grundlæggende rettigheder og først og fremmest af overholdelsen af forfatningen?

Svar afgivet på Kommissionens vegne af Christopher Patten

(31. juli 2003)

Kommissionen er bekendt med rapporterne om, at religionsfriheden fortsat er begrænset i Laos, bl.a. rapporter om medlemmer af kristne grupper, der tilbageholdes på grund af deres religiøse tilhørsforhold. Dette sker på trods af, at den laotiske forfatning indeholder en bestemmelse om, at

enhver har ret og frihed til at have sin egen religiøse overbevisning. Tolerancetærsklen over for religionsudøvelse varierer mellem de forskellige regioner. Medens der i visse provinser har været rapporter om vanskeligheder for kristne grupper, der har søgt at etablere nye steder for religionsudøvelse, kan katolikker og protestanter åbent udøve deres religiøse rettigheder i andre dele af landet.

I EU's charter om grundlæggende rettigheder, som ligger til grund for Kommissionens eksterne aktiviteter hvad menneskerettigheder angår, står der tydeligt, at enhver har ret til tanke-, samvittigheds- og religionsfrihed, (artikel 10), og at den kulturelle, religiøse og sproglige mangfoldighed skal respekteres.

EU har gentagne gange understreget, at menneskerettigheder og demokratisering må udgøre en integreret del i enhver politisk dialog med tredjelande (og det er også tilfældet med Den Demokratiske Folkerepublik Laos).

Religiøs frihed og religiøse minoriteters rettigheder tages derfor op i forbindelse med de bilaterale politiske dialoger og, hvis det skønnes hensigtsmæssigt, gennem henvendelser og offentlige erklæringer samt af EU i fora som FN's Kommission for Menneskerettigheder eller FN's Generalforsamlings 3. komité.

Hvad Laos angår følger Kommissionen situationen for religiøse minoriteter og andre menneskerettighedsrelaterede spørgsmål nøje, og den udtrykker ofte sin bekymring på de bilaterale møder mellem Kommissionen og Den Demokratiske Folkerepublik Laos' regering. Således vil situationen på menneskerettighedsområdet, herunder spørgsmålet om religionsfrihed, også være på dagsordenen for mødet i Det Blandede Udvalg EF-Den Demokratiske Folkerepublik Laos, der efter planen vil finde sted i efteråret 2003.

Den Demokratiske Folkerepublik Laos er det fattigste af de sydøstasiatiske lande med en placering som nummer 143 ud af 173 lande i De Forenede Nationers udviklingsprograms (UNDP) indeks for menneskelig udvikling. Fællesskabets bistand, der er centreret omkring udviklingsaktiviteter i landdistrikterne og støtte til grunduddannelse, er rettet mod de mest udsatte grupper i det laotiske samfund, navnlig i områder med etniske minoriteter.

På grund af den udbredte fattigdom i Laos fortsætter Kommissionen sin bistand til befolkningen, alt imedens den søger at opmuntre den laotiske regering til fremskridt på menneskerettighedsområdet. Åbningen af Kommissionens delegation i Vientiane for nylig vil give Kommissionen bedre muligheder for at indgå i en mere dybtgående dialog med de laotiske myndigheder på menneskerettighedsområdet.